Кыргыз Республикасынын

билим берүү жана илим

министрлигинин 2021-

жылдын \_\_\_\_- \_\_\_\_\_\_\_\_№\_\_

буйругуна тиркеме

**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮНҮН МАМЛЕКЕТТИК**

**БИЛИМ БЕРҮҮ СТАНДАРТЫ**

**БАГЫТЫ: 610800 - Балык уулоочулук жана аквакультура**

**КВАЛИФИКАЦИЯСЫ: БАКАЛАВР**

**БИШКЕК - 2021**

**1. Жалпы жоболор**

1.1. Жогорку кесиптик билим берүүнүн **610800 - «Балык уулоочулук жана аквакультура»** багыты боюнча ушул Мамлекеттик билим берүү стандарты "Билим берүү жөнүндө" Кыргыз Республикасынын Мыйзамына жана башка ченемдик укуктук актыларына ылайык, Кыргыз Республикасынын билим берүү жаатындагы ыйгарым укуктуу мамлекеттик органы тарабынан иштелип чыккан жана Кыргыз Республикасынын Министрлер Кабинети аныктаган тартипте бекитилген.

Бул Мамлекеттик билим берүү стандартын аткаруу бакалаврларды даярдоо боюнча кесиптик билим берүү программаларды ишке ашыруучу бардык ЖОЖдор үчүн менчигинин түрүнө жана ведомстволук таандыктыгына карабастан милдеттүү болуп эсептелет.

1.2. Ушул Жогорку кесиптик билим берүүнүн мамлекеттик билим берүү стандартында "Билим берүү жөнүндө" Кыргыз Республикасынын Мыйзамына жана Кыргыз Республикасы катышуучу болгон, мыйзамда белгиленген тартипте ишке кирген жогорку кесиптик билим берүү тармагындагы эл аралык келишимдерге ылайык терминдер жана аныктамалар пайдаланылат:

- **негизги билим берүү программасы** - максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;

- **даярдоонун багыты** - ар түрдүү профилдеги, фундаменталдуу жалпы даярдоо негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо үчүн билим берүү программаларынын жыйындысы;

- **профиль** - негизги билим берүү программасынын конкреттүү бир түргө багытталышы жана (же) кесиптик иш объекти;

- **компетенция** – окуучунун аныкталган бир чөйрөдө майнаптуу жана жемиштүү иштөөсү үчүн зарыл болгон билими жагынан даярдоого карата алдын ала коюлган социалдык талап (ченем);

- **бакалавр** – магистратурага кирүүгө жана кесиптик иш менен алектенүүгө укук берген жогорку кесиптик билимдин квалификациялык деңгээли;

- **магистр** – аспирантурага жана (же) базалык докторантурага (PhD/профили боюнча) жана кесиптик иш менен алектенүүгө укук берген жогорку кесиптик билимдин квалификациялык деңгээли;

- **кредит** - негизги кесиптик билим берүү программасынын сыйымдуулугунун шарттуу өлчөмү;

- **окутуунун натыйжалары** - негизги билим берүү программасы/модулу боюнча окуунун натыйжасында ээ болгон компетенциялар;

- **жалпы илимий компетенциялар** – кесиптик иштин бардык түрлөрү (же көпчүлүгү) үчүн жалпы болуп саналган мүнөздөмөлөрдү билдирет: окуу, талдоо жана синтез кылуу ж.б. жөндөмдүүлүк;

- **инструменттик компетенция** – когнитивдик жөндөмдү, идеяларды жана ойлорду түшүнүү жана пайдалана билүү жөндөмдөрүн камтыйт; методологиялык жөндөм, айлана чөйрөнү түшүнүү жана башкаруу, убакытты уюштуруу, окуунун стратегияларын түзүү, чечимдерди кабыл алуу жана проблемаларды чече билүү жөндөмү; технологиялык жөндөм, техниканы пайдалана билүүгө, компьютерди билүүгө жана маалыматтык башкарууга байланышкан жөндөмдөр; лингвисттик жөндөмдөр, коммуникаиялык компетенция;

- **социалдык-инсандык жана жалпы маданий компетенциялар** – ой-сезимдерин жана мамилесин билдирүүгө, сын көз менен ой жүгүртүүгө жана өзүнө баа бере билүүгө байланышкан жеке сапаттар, ошондой эле социалдык өз ара байланыш жана кызматташуу процесстерине,

топтор менен иштеше билүүгө, социалдык жана этикалык милдеттенмелерди кабыл алууга байланышкан жөндөмдөр;

- **кесиптик стандарт** – кесиптик иштин конкреттүү түрүнүн чегинде анын мазмунуна жана сапатына карата талаптарды белгилөөчү, кызматкер кайсы иште болсо да, кайсыл уюмда болсо да өзүнүн ордун татыктуу ээлеши үчүн кызматкерде болушу милдеттүү болгон квалификациянын сапаттык деңгээлин баяндаган негиз түзүүчү документ.

1.3. Кыскартуулар жана белгилөөлөр.

Ушул Мамлекеттик билим берүү стандартында төмөндөгү кыскартуулар колдонулат:

**МББС** - Мамлекеттик билим берүү стандарты;

**ЖКББ** - жогорку кесиптик билим берүү;

**НББП** - негизги билим берүү программасы;

**ОМБ** - окуу-методикалык бирикме;

**ОМК** – окуу методикалык комплекс;

**НББП ДЦ** - негизги билим берүү программасынын дисциплиналарынын цикли;

**ЖИК** - жалпы илимий компетенциялар;

**ИК** - инструменталдык компетенциялар;

**КК** - кесиптик компетенциялар;

**СЖК** – социалдык жеке компетенциялар.

2. Колдонуу тармагы

2.1. Ушул Жогорку кесиптик билим берүүнүн мамлекеттик билим берүү стандарты **610800 - «Балык уулоочулук жана аквакультура»** бакалаврларды даярдоо багыты боюнча негизги билим берүү программаларын ишке ашыруудагы милдеттүү ченемдердин, эрежелердин жана талаптардын жыйындысын туюндурат жана окутуу, уюштуруу-методикалык документтерди иштеп чыгуу Кыргыз Республикаснын аймагында бакалаврларды даярдоонун тийиштүү багыты боюнча лицензиясы бар менчигинин түрүнө жана ведомстволук таандыктыгына карабастан бардык жогорку кесиптик билим берүү уюмдарынын (мындан ары – жождор) жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет.

2.2. Ушул ЖКББ МББСын **610800 - «Балык уулоочулук жана аквакультура»** багыты боюнча негизги пайдалануучулар төмөнкүлөр болуп саналат:

- жождордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн жождорундагы ошол багыт жана даярдоонун деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;

- жождун даярдоонун ошол багытындагы негизги билим берүү программасын өздөштүрүү боюнча өзүнүн окуу ишин натыйжалуу ишке ашыруу үчүн жооптуу студенттер;

- тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;

- Кыргыз Республикасынын билим берүү чөйрөсүндөгү аткаруу бийлигинин борбордук мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;

- жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;

- аткаруу бийлигинин жогорку кесиптик билим берүү системасында мыйзамдардын

сакталышына контролду камсыз кылуучу, жогорку кесиптик билим берүү чөйрөсүндө сапатка контролду жүзөгө ашыруучу ыйгарым укуктуу мамлекеттик органдары;

- билим берүү программаларын жана уюмдарын аккредитациялоочу агенттиктер.

2.3. Абитуриенттердин даярдыгынын деңгээлине талаптар.

2.3.1. "Бакалавр" квалификациясын алуу менен жогорку кесиптик билим алууга талапкер абитуриенттин билим деңгээли - жалпы орто билим же кесиптик орто (же кесиптик жогорку) билим.

2.3.2. Абитуриенттин жалпы орто билими же кесиптик орто (же кесиптик жогорку) билими тууралуу мамлекеттик үлгүдөгү документи болушу керек.

**3. Даярдоонун багыттарынын жалпы мүнөздөмөсү**

3.1. Кыргыз Республикасында **610800 - «Балык уулоочулук жана аквакультура»** даярдоо багыты боюнча төмөнкүлөр ишке ашырылат:

- бакалаврларды даярдоо боюнча ЖКББ НББП;

- магистрлерди даярдоо боюнча ЖКББ НББП.

Бакалаврларды даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн жождордун бүтүрүүчүлөрүнө "бакалавр" квалификациясын ыйгаруу менен жогорку билими тууралуу диплом берилет.

Магистрлерди даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн жождордун бүтүрүүчүлөрүнө "магистр" квалификацисын ыйгаруу менен жогорку билими тууралуу диплом берилет.

Бакалаврларды даярдоо багытынын алкагында ЖКББ НББП профилдери жож тарабынан квалификациянын (эгер болсо) тармактык/сектордук алкактарынын негизинде аныкталат.

3.2. Жалпы орто билимдин базасында күндүзгү окуу формасындабакалаврларды **610800 - «Балык уулоочулук жана аквакультура»** даярдоо боюнча ЖКББ НББП өздөштүрүүнүн ченемдик мөөнөтү 4 жылдан кем эмес убакытты түзөт.

Окутуунун күндүзгү-сырткы (кечки) жана сырткы формалары боюнча, ошондой эле окутуунун ар кандай формалары айкалыштырылган учурларда бакалаврларды даярдоодо боюнча ЖКББ НББП өздөштүрүү мөөнөттөрү жож тарабынан күндүзгү окутуу формасында белгиленген ченемдик мөөнөткө карата алты айдан бир жылга чейин көбөйтүлөт.

Тийиштүү профилдеги орто кесиптик билими же жогорку кесиптик билими бар адамдарга бакалаврларды даярдоо боюнча ЖКББ НББП тездетилген программасы боюнча өздөштүрүүгө укук берилет. Тездетилген программаларды ишке ашырууда окуунун мөөнөтү студент билим берүүнүн башка программасы боюнча орто кесиптик билимди жана (же) жогорку билимди алып жаткан учурда айрым дисциплиналар (модулдар) жана (же) айрым практикалар боюнча окутуунун натыйжалары боюнча толук же жарым-жартылай кайра аттестациялоонун (кайра зачет тапшыруунун) жыйынтыгы менен аныкталат.

Орто кесиптик билим берүү профилинин жогорку кесиптик билим берүү профилине шайкештиги жож тарабынан өз алдынча аныкталат.

Күндүзгү окутуу формасында орто кесиптик билимдин базасында бакалаврларды даярдоо боюнча ЖКББ НББП өздөштүрүү мөөнөтү тездетилген программаларды ишке ашыруунун алкагында 3 жылдан кем эмес убакытты түзөт.

Билим алуунун формасына карабастан жеке окуу планы боюнча окутууда окуунун мөөнөтүн жож өз алдынча аныктайт.

Ден соолугунун мүмкүнчүлүгү чектелүү адамдарды жеке окуу планы боюнча окутууда жож мөөнөттүү билим алуунун тийиштүү формасы боюнча аныкталган убакытка салыштырмалуу узартууга укуктуу.

Бакалаврларды жана магистрлерди даярдоо багыты боюнча ЖКББ НББП өздөштүрүүнүн башка ченемдик мөөнөттөрүн Кыргыз Республикасынын Министрлер Кабинети белгилейт.

3.3. Бакалаврларды даярдоонун ЖКББ НББП өздөштүрүүнүн жалпы эмгек сыйымдуулугу 240тан кем эмес кредитке барабар.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар (окуу процесси эки семестрлик болуп курулган учурда).

Бир кредит студенттин окуу ишинин 30 саатына эквиваленттүү (анын ичинде анын аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) жана сырттан окуу формалары боюнча НББПнын, ошондой эле окутуунун ар түрдүү формалары айкалышкан учурдагы эмгек сыйымдуулугу окуу жылынлда 48ден кем эмес кредитти түзөт.

3.4. ЖКББ НББПнын инсанды окутуу жана тарбиялоо жаатындагы даярдоонун **610800 - «Балык уулоочулук жана аквакультура»** багыттары боюнча максаттары.

3.4.1. ЖКББ НББПнын окутуу жаатындагы даярдоонун **610800 - «Балык уулоочулук жана аквакультура»** багыты боюнча максаты болуп эсептелинет:

Балык уулоочулуктун жана аквакультуранын туруктуу өнүгүүсүн, алардын иштөө механизмдери жана башкаруу жөнүндөгү билимди камтуу менен балык уулоочулук чөйрөсүндө жана аквакультура системасындагы процесстерди уюштуруу боюнча ыкка ээ балык уулоочулук жана аквакультура сектору үчүн квалификациялуу бакалаврларды даярдоо, бүтүрүүчүнүн тандап алган иш чөйрөсүндө ийгиликтүү иштөөгө мүмкүнчүлүк берет, анын социалдык ыкчамдыгын жана эигек рыногунда туруктуулугун шарттайт.

3.4.2. ЖКББ НББПнын инсанды тарбиялоо жаатындагы даярдоонун **610800 - «Балык уулоочулук жана аквакультура»** багыты боюнча максаты болуп эсептелинет: максатка умтулгандык, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, алардын жалпы маданиятын жогорулатуу.

**3.5. Бүтүрүүчүлөрдүн кесиптик иш чөйрөсү**

Бүтүрүүчүлөрдүн кесиптик иш чөйрөсү даярдоо багыты боюнча төмөнкүлөрдү камтыйт:

аквакультураны, гидробионтту, балыкты кармоо үчүн техникалык, маалымат – ченечүү, башкаруучу жана башка технологияга негизделген системаларды түзүүгө жана пайдаланууга багытталган адамдын ишмердүүлүгүнүн ыкмаларын, каражаттарынын жыйындысын камтыйт.

Бүтүрүүчүлөрдүн билиминин жана алынган компетенцияларынын деңгээли кызматкердин квалификациясынын талаптарына ылайык келген шартта алар кесиптик иштин башка тармактарында жана (же) чөйлөрүндө кесиптик ишти жүзөгө ашыра алат.

**3. 6. Бүтүрүүчүлөрдүн кесиптик объектилери**

Бүтүрүүчүлөрдүн кесиптик ишмердүүлүгүн **610800 - «Балык уулоочулук жана аквакультура»** даярдоо багытынын объектиси болуп: илим изилдөө, балыкты жана башка гидробионтторду кармоо куралддары, промысылдык каражаттар, машиналар, механизмдер, контролдоо аппаратуралары кирген балык кармоо промысылдык системасын түзүү жана пайдалануу, промысылдык жана изилдөөчү кемелерди пайдалануу процесстери, балыкты кармоо чөйрөсү, ошондой эле гидробионтторду кармоо жана иликтөөнү башкаруу процесстери, балыкты кармоону ирээттөө, инспекциялоо жана аквакультураныз техникалык каражаттары эсептелет.

**3. 7. Бүтүрүүчүлөрдүн кесиптик ишмердүүлүгүнүн түрлөрү**

**610700 - «Балык уулоочулук жана аквакультура»** даярдоо багыты боюнча бакалаврлары төмөнкү кесиптик ишмердүүлүк боюнча даярдалат:

- өндүрүштүк технологиялык,

- башкарууну уюштуруу;

- илим-изилдөө,

- долбоорлоо.

Кесиптик ишмердүүлүктүн конкреттүү түрлөрү боюнча (даярдалып жаткан бүтүрүүчү) кызыкдар иш берүүчүлөр менен биргеликте тийиштүү кесиптик стандарттын (эгер болсо) негизинде же ЖОЖ тарабынан иштелип чыккан билим берүү программасында аныкталат.

3.8. Бүтүрүүчүлөрдүн кесиптик ишмердүүлүктөрүнүн тапшырмалары. Бакалаврдын кесиптик ишмердүүлүгүнүн милдеттери.

**610800 - «Балык уулоочулук жана аквакультура»** даярдоо багыты боюнча бакалавры кесиптик ишмердүүлүктүн түрлөрү боюнча төмөнкү кесиптик милдеттерди чечиши керек:

өндүрүштүк технологиялык ишмердүүлүгү:

- чийки заттын сапатын кирип жатканда текшерүүнү, технологиялык процесстердин параметрлерин жана полуфабрикаттарга өндүрүштүк көзмөл, балык кармоо каражаттарын, аквакультуранын техникалык каражаттарын жана промысыл механизмдерин пайдалануу жана балык өндүрүүдө даяр продукциянын сапатын текшерүүнү жүргүзүү жана уюштуруу;

- балык кармоонун каражаттарын жана материалдарын сертификацилоону жана экспертиза жүргүзүү жана уюштуруу;

- жумушчу орундарды түзүүнү, аларды техникалык жактан камсыздоо, технологиялык куралдарды жайгаштыруу жана технологиялык тартипти сактоону көзөмөлдөөнү уюштуруу;

- экологиялык коопсуздук жана эмгекти коргоо, балык кармоонун эрежелерин сактоону көзөмөлдөө;

- аквакультура системасын жана механизациялоо каражаттарынын, балык кармоо каражаттарынын калдык ресурстарынын техникалык абалын текшерүү.

башкаруу- уюштуруу ишмердүүлүгү:

- өнөр жайлык балык чарбасынын техникалык каражаттарын, чийки зат ресурстарын ырааттуу кодонуунун негизинде балык жана башка гидробионтторду кармоонун натыйжалуу технологиялык процесстерин уюштуруу;

- аткаруучу чакан коллективдин иштерин уюштуруу;

долбоорлоо ишмердүүлүгү:

- аяктаган долбоорлоо конструктордук иштердин техникалык жактан иштеп чыгуу,долбоордук жана жумушчу техникалык документтерин иштеп чыгуу;

- аквакультуранын жана өнөр жайлык балык чарбасынын техникасын жана процесстерин өркүндөтүүгө катышуу;

- өнөр жайлык балык чарбасынын обьектилеринин техникалык эсебин жүргүзүүгө катышуу.

**4. НББПны ишке ашыруу шарттарынын жалпы талаптары**

4.1.1. Жождор даярдоонун багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгылат жана жождун окумуштулар кеңеши тарабынан белгиленет.

Жождор НББПны илимдин, маданияттын, экономиканын, техниканын, технологиялардын жана социалдык чөйрөнүн өнүгүүсүн эсепке алып, жождо билим берүүнүн сапатынын кепилдигин камсыз кылуу боюнча төмөндөгүлөрдө камтылган сунуш-көрсөтмөлөрдү кармануу менен 5 жылда бир жолудан кем эмес жаңылап турууга милдеттүү:

- бүтүрүүчүлөрдү даярдоонун сапатын камсыз кылуу боюнча стратегиялардын иштелмесинде;

- билим берүү программаларын мезгил-мезгили менен рецензиялоонун мониторигинде;

- так макулдашылган критерийлердин негизинде студенттердин билимдеринин жана билгичтиктеринин, бүтүрүүчүлөрдүн компетенцияларынын деңгээлин баалоонун объективдүү өтүү тартиптеринин иштелмелеринде;

- окутуучулук курамдын сапатын жана компетенттүүлүгүн камсыз кылууда;

- бардык ишке ашырылуучу билим берүү программаларын жетиштүү ресурстар менен камсыз кылууда, аларды колдонуунун натыйжалуулугун көзөмөлүндө, мунун ичинде окуп жаткандарды сурап билүү жолу менен;

- өзүнүн ишин (стратегиясын) баалоо жана башка билим берүү мекемелери менен катар коюп салыштыруу үчүн макулдашылган критерийлер боюнча өзүн өзү изилдөөнү үзгүлтүксүз жүргүзүүдө;

- коомчулукту өзүнүн изилдөөлөрүнүн жыйынтыктары, пландары, жаңылоолору тууралуу маалымдоодо.

4.1.2. Студенттерди жана бүтүрүүчүлөрдү даярдоонун сапатын баалоо алардын учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы жож тарабынан иштеп чыгат жана бекитилет.

Студенттерди жана бүтүрүүчүлөрдү аттестациялоого, бүтүрүүчү квалификациялык иштердин мазмунуна, көлөмүнө жана түзүмүнө коюлуучу талаптар жождун бүтүрүүчүлөрүн жыйынтыктоочу мамлекеттик аттестациялоо жөнүндө жобону эске алуу менен аныкталат.

4.1.3. НББПны иштеп чыгууда жожду бүтүрүүчүлөрдүн социалдык-инсандык компетенцияларын (мисалы, социалдык өз ара аракеттенүү компетенцияларын, өзүн өзү уюштурууну жана системалык-ишмердик мүнөздөгү өз алдынча башкарууну) түзүү мүмкүнчүлүктөрү аныкталуусу керек. Жож жождун социалдык-маданий чөйрөсүн түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

Жож окуу процессинин социалдык-тарбиялык компонентин студенттик өз алдынча башкарууну өнүктүрүүнү, студенттердин коомдук уюмдардын ишине катышуусун, спорттук жана чыгармачылык клубдарды, илимий студенттик коомдорду кошуп, өнүктүрүүгө көмөктөш болууга милдеттүү.

4.1.4. Жогорку окуу жайынын НББПсы студенттин тандоосу боюнча дисциплинаны түзүүсү керек. Студенттин каалоосу боюнча дисциплиналарды түзүүнүн тартибин жождун окумуштуулар кеңеши аныктайт.

4.1.5. Жож студенттердин өзүнүн окуу программасын түзүүгө катышуусунун реалдуу мүмкүнчүлүгүн камсыз кылууга милдеттүү.

4.1.6. Жож НББПны түзүүдө студенттерди алардын укуктары жана милдеттүүлүктөрү менен тааныштырууга, студенттер тандап алган дисциплиналар алар үчүн милдеттүү болуп эсептелинерин, ал эми алардын суммалык эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

4.2. Студенттин НББПны ишке ашыруудагы укуктарына жана милдеттүүлүктөрүнө карата жалпы талаптар.

4.2.1. Студенттер студенттин тандоосу боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

4.2.2. Студент өзүнүн жекече билим берүү траекториясын түзүүдө дисциплинаны тандоо боюнча жождо консультация алуу жана алардын даярдоонун (адистештирүүнүн) болочок профилине таасир этүү укугуна ээ.

4.2.3. НББПны өздөштүрүүдө натыйжалуулукка жетишүү максатында СИЖМКны өнүктүрүү бөлүгүндө студенттер студенттик өз алдынча башкарууну өнүктүрүүгө, коомдук уюмдардын, спорттук жана чыгармачылык клубдардын, илимий студенттик коомдордун ишине катышууга милдеттүү.

4.2.4. Студенттер жождун НББПсында алдын ала каралган бардык тапшырмаларды аныкталып белгиленген мөөнөттөрдө аткарууга милдеттүү.

4.3. Студенттин окуу жүгүнүн максималдуу көлөмү анын аудиториялык жана аудиториядан тышкаркы (өз алдынча) окуу ишинин бардык түрлөрүн камтуу менен, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмү ЖКББнын деңгээлин жана даярдоонун багытынын спецификасын эсепке алуу мененмамлекеттик билим берүү стандартына ылайык аныкталат жана ар бир окуу дисциплинасын үйрөнүүгө бөлүнгөн жалпы көлөмдөн 35тен кем эмес пайызды түзөт.

Окуу сабагы боюнча өз алдынча иштөөгө бөлүнүүчү сааттарга ошол дисциплина (модуль) боюнча экзаменге даярданууга каралган убакыт кирет.

4.4. Күндүзгү-сырттан (кечки) окуу формасында аудитордук сабактардын көлөмү жумасына 16 сааттан аз болбошу керек.

4.5. Сырттан окуу формасында окутуучу менен сабак окуу мүмкүнчүлүгү студентке жылына 160 сааттан аз эмес көлөмдө камсыз кылынуусу керек.

4.6. Окуу жылындагы каникулдук убакыттын жалпы көлөмү 7-10 жуманы түзүүсү керек, мунун ичинде кыш мезгилинде 2 жумадан кем эмес.

**5. Бакалаврларды даярдоонун НББПсынын талаптары**

5.1. Бакалаврды даярдоонун НББПсын өздөштүрүүнүн натыйжаларына карата талаптар.

Даярдоонун **610800 - «Балык уулоочулук жана аквакультура»** багыты боюнча бүтүрүүчү НББПнын максаттарына жана ушул ЖКББ мамлекеттик билим берүү стардартынын 3.4. жана 3.8-пункттарында көрсөтүлгөн кесиптик иштин милдеттерине ылайык төмөндөгү компетенцияларга ээ болушу керек:

а) универсалдык:

- жалпы илимий (ЖИК):

- Айлана чөйрөдө илимий билимдерин колдонуп кескин баа берүүгө жашоонун, маданияттын баалуулуктарына багыттап, активдүү жарандык көз карашка ээ болуп, адамдарга сыйлоо жана сабырдуулук менен мамиле кылууга жөндөмдүү **(ЖИК-1);**

- инструменталдык (ИК):

- Окуусу же иши боюнча мамлекеттик, расмий жана чет элдик бир тилде ишкердик байланыш жүргүзүүгө жөндөмдүү **(ИК-1);**

- Окуусу же иши боюнча татаал маселелерди чечүү үчүн маалымат технологияларды колдонуу менен жаңы билимдерди алууга жана пайдаланууга жөндөмдүү **(ИК-2);**

- Кесиптик ишмердикте ишмердик билими менен ыкмаларды колдонууга жөндөмдүү **(ИК-3).**

*- социалдык жеке (СЖК):*

- Кесиптик ишкердүүлүктө айрым адамдардын же топтордун максатына жетишин камсыздоого жөндөмдүү **(СЖК-1);**

б) кесиптик **(КК):**

- өндүрүштүк технологиялык ишмердүүлүгү:

- балык чарбачылык жана экологиялык мониторинг жана экспертиза, айлана чөрөнү коргоо, аквакультура, ихтиология кесиптик билимдерин колдонууга жөндөмдүү болот (**КК- 1**);

- табигый жана жасалма көлмөлөрдүн экологиялык абалын жана балык чарбачылык маанисин баалоого катышууга жөндөмдүлүү болот (**КК-2**);

- промысылдык балык жана башка гидробионттордун, суу биоценоздорунун популяциясын баалоону жүргүзүү, балык кармоо эрежелерин, алдын ала эсептөө, кармоонун жалпы мүмкүнчүлүгүн, промысылдын оптималдык параметрлерин биологиялык негиздөөнү иштеп чыгууга катышууга жөндөмдүү болот (**КК-3**);

- гидробионтторду багуу жана жасалма жол менен көбөйтүү, гидробионттордун жугуштуу жана инвазиялык оорулары менен күрөшүү технологиясын жана ыкмаларын пайдаланууга жөндөмдүү болот (**КК-4**);

- аквакультурадагы технологиялык жабдууларды пайдаланууга даяр болот (**КК-5**);

- аквакультуранын продукцияларын жана объектилерин, балык чарбачылык көлмөлөрдү, процесстердин экологиялык коопсуздугун камсыздоого, өстүрүлүп жаткан объекттердин сапатын башкарууга катышууга жөндөмдүү болот (**КК-6**);

- аквакультуранын техникалык каражаттарын, балыкчылык жабдууларын, балык кармоонун технологиялык процесстерин иштеп чыгууда техникалык айкын чечим кабыл алууну негиздөө, пайдалануунун экологиялык натыйжасын эске алуу менен технологияны жана материалдарды, техникалык каражаттарды тандоого жөндөмдүү болот (**КК-7**);

- экономика боюнча алгачкы билимин балык чарбасында колдонууга жөндөмдүү болот (**КК-8**);

- балык чарбачылык ишмердүүлүгүнө жана суу биоресурстарын коргоого көзөмөл жүргүзүү иш чараларын аткарууга жөндөмдүү болот (**КК-9**);

- балык чарбасындагы байкоолордун, өндүрүштүк жана эксперименталдык иштердин документацияларын жүргүзүүгө болот (**КК-10**).

Профиль 5 тен көп эмес аталыштагы кошумча кесиптик компетенциялар менен аныкталат жана жождор өз алдынча аныкташат. Профильдердин тизмегин ОМБ бекитет.

Компетенциялардын тизмеги улуттук квалификациянын алкагынын, квалификациянын жана кесиптик стандарттын (эгер болсо) тармактык/сектордук алкактарынын негизинде аныкталат.

**5.2. Бакалаврларды даярдоонун НББПнын түзүмүнө талаптар**

Бакалаврларды даярдоонун НББП түзүмү төмөндөй блокторду камтыйт:

Таблица 1. Бакалаврларды даярдоонун **610800 – “Балык уулоочулук жана аквакультура”** багыты боюнча НББПнын структурасы

|  |  |  |
| --- | --- | --- |
| Бакалаврды даярдоодогу НББПнын түзүмү | | Бакалаврды даярдоодогу НББПнын жана анын блокторунун кредиттердеги көлөмү |
| 1-блок | 1.Гуманитардык, социалдык жана экономикалык цикл  2.Математикалык жана табигий илимий цикл  3.Кесиптик цикл | **15-30**  **15-20**  **150-160** |
| 2-блок | Практика | **10-20** |
| 3-блок | Жыйынтыктоочу мамлекеттик аттестация | **5-10** |
| Бакалаврларды даярдоодогу ЖКББ НББПнын көлөмү | | **240** |

Жож мамлекеттик билим берүү стандартынын талаптарына ылайык бакалаврды даярдоодогу НББПны иштеп чыгат жана улуттук квалификациянын алкактарына ылайык окутуунун натыйжаларына жетүүгө жоопкерчилик тартат.

Дисциплиналардын (модулдардын) топтомун жана алардын бакалаврды даярдоодогу НББПнын ар бир блогуна тиешелүү эмгек сыйымдуулугун жож улуттук квалификациянын алкактарында каралган окутуунун натыйжаларынын жыйындысы түрүндө аны өздөштүрүүнүн талаптарын эске алуу менен ушул блок үчүн белгиленген көлөмдө өз алдынча аныктайт.

5.2.1. Бакалаврды даярдоодогу НББП төмөндөкүлөрдү ишке ашырууну камсыздашы керек:

- гуманитардык, социалдык жана экономикалык циклдин милдеттүү дисциплиналарын, алардын тизмеги эмгек сыйымдуулугу Кыргыз Республикасынын билим берүү жана илим жаатындагы ыйгарым укуктуу мамлекеттик орган тарабынан аныкталат. Аталган дисциплиналардын мазмуну жана ишке ашыруу тартиби бакалаврды даярдоонун тиешелүү багыты боюнча ЖКББ мамлекеттик билим берүү стандарты менен белгиленет;

- кеминде 360 саат көлөмүндө дене тарбия жана спорт боюнча дисциплиналарды, алар өздөштүрүү үчүн милдеттүү болуп саналат, бирок кредиттерге которулбайт жана бакалаврды даярдоодогу НББПнын көлөмүнө киргизилбейт.

5.2.2. «Практика» 2-блогу окуу практикасын (таанышуучу, технологиялык, илимий-изилдөө иштери) жана өндүрүш практикасын (долбоорлук, эксплуатациялык, педагогикалык, илимий-изилдөө иштери) камтыйт.

Жож бир же бир нече типтеги практиканы тандоого укуктуу, ошондой эле белгиленген кредиттердин чегинде кошумча типтеги практиканы белгилей алат.

5.2.3. «Мамлекеттик аттестация» 3-блогу мамлекеттик экзамендерди тапшырууга даярдыкты жана тапшырууну камтыйт же бүтүрүүчү квалификациялык ишти аткарууну жана аны жактоону камтыйт.

5.2.4. Бакалаврды даярдоодогу НББПнын алкагында милдеттүү жана элективдүү бөлүк болот.

Бакалаврды даярдоодогу НББПнын милдеттүү бөлүгүнө улуттук квалификациянын алкактарынын деңгээлдерин эске алуу менен жалпы илимий, универсалдуу, социалдык-инсандык жана жалпы маданий жана кесиптик компетенциялардын калыптанышын камсыз кылуучу дисциплиналалар жана практикалар кирет.

Мамлекеттик аттестациянын көлөмүн эске албаганда милдеттүү бөлүктүн көлөмү бакалаврларды даярдоодогу НББПнын жалпы көлөмүнөн 50 пайыздан ашпоого тийиш.

Бакалаврды даярдоодогу НББПнын элективдүү бөлүгүндө студенттер тиешелүү багыт боюнча дисциплиналарды тандай алышат, ошондой эле башка багыттагы бакалаврларды даярдоодогу НББПнын дисциплиналарын тандоого жол берилет.

5.2.5. Жож ден соолугунун мүмкүнчүлүгү чектелүү адамдарга (алардын арызы боюнча) ден соолугунун абалы боюнча окууга каршы көрсөтмөлөр каралган НББПдан тышкары, бакалаврды даярдоодогу НББП боюнча окууга мүмкүнчүлүк берүүгө тийиш, анда алардын психофизикалык өнүгүүсүнүн өзгөчөлүгү, жеке мүмкүнчүлүктөрү эске алынат жана зарыл болгон учурда аталган адамдардын өнүгүүсүнүн бузулушун түзөтүүнү жана социалдык көнүгүүсүн камсыз кылат.

**5.3. Бакалаврды даярдоого НББП ишке ашыруу шарттарына талаптар.**

5.3.1. Окуу процессин кадр менен камсыздоо.

Бакалаврды даярдоонун НББПсын ишке ашыруу, окутулуп жаткан дисциплинанын профилине ылайык келүүчү базалык билими бар жана илимий жана (же) илимий-усулдук иш менен системалуу алектенген педагогикалык кадрлар менен камсыз кылынышы керек.

Кесиптик циклдын окуутуучулары илимдин доктору, кандидаты окумуштуулук даражасы жана кесиптик чөйрөдө иш тажрыйбасы болушу керек.

Окумуштуулук даражасы бар (анын ичинде чет өлкөдө ыйгарылган жана Кыргыз Республикасында таанылган окумуштуулук даража) жана (же) окумуштуулук наам (анын ичинде чет өлкөдө алынган жана Кыргыз Республикасында таанылган окумуштуулук наам) бакалавриаттын программасын жүзөгө ашырышкан илимий-педагогикалык кызматкерлердин үлүшү кеминде 40% түзүшү керек.

Билим берүүчү программасынын окутуучуларынын жалпы санына карата штаттык окутуучулардын үлүшү кеминде 60% түзүүгө тийиш.

Бакалавриаттын программасын ишке ашырууда ишмердиги ишке ашып жаткан программанын багытына (профилине) байланышкан ишканалардын жетекчилеринин жана кызматкерлеринин үлүшү (бул кесиптик тармакта иштеген эмгек стажысы 3 жылдан кем эмес), бакалавриат программасын ишке ашырып жалпы кызматкерлердин санынын 10%дан кем эмес болушу керек.

5.3.2. Окуу процессин окуу-методикалык жана маалыматтык камсыз кылуу.

Бакалаврларды даярдоонун НББПсын ишке ашыруу ар бир студенттин маалыматтар базасына жана негизги билим берүү программасынын дисциплиналарынын толук тизмеси боюнча түзүлгөн китепканалык фонддорго жол алуусу менен камсыз кылынуусу керек.

Библиотекалык фонд НББП нын негизки дисциплиналары боюнча негизки жана кошумча окуу адабиятарынын басмалары/электрондук чыгармалары менен камсыз болушу керек.

Ар бир окуучу окуунун бардык мезгилинде электрондук-китепканалык системага (электрондук китепканага) жана уюмдун электрондук маалымат-билим берүүчү чөйрөсүнө кире алгандай болууга тийиш. Электрондук-китепканалык система (электрондук китепкана) жана электрондук маалыматтык- билим берүүчү чөйрөсү окуучуга каалаган жерде “Интернеттин” маалыматтык-телекоммуникациялык түйүнүнө (мындан ары “Интернет” түйүнү) уюмдун аймагында, ошондой эле андан тышкары жерлерде кирүү мүмкүнчүлүгүн камсыз кылууга тийиш.

Уюмдун электрондук маалыматтык-билим берүүчү чөйрөсү камсыз кылууга тийиш:

* окуу пландарына, дисциплиналардын окуу-методикалык комплекстерине (ОМК), практикаларга, электрондук-китепканалык системаларынын басылмаларына жана негизги билим берүүчү программаларында (НББП) көрсөтүлгөн электрондук билим берүүчү ресурстарга кирүүнү;
* билим берүүчү процесстин жүрүшүн, орто аралык аттестациялоонун натыйжаларын жана программаны өздөштүрүүнүн натыйжаларын белгилөөнү;
* окуучунун электрондук портфолиосун калыптандыруусун, анын ичине окуучулардын жумуштарынын, бул эмгектерге окутуу процессинин каалаган катышуучусу тарабынан берилген рецензияларын жана бааларын сактоону;
* билим берүүчү процессинин катышуучуларынын ортосунда өз ара аракеттенүүнү, анын ичинде синхрондук жана (же) асинхрондук өз ара аркеттенүүнү “Интернет” тармагынын жардамы менен ишке ашырууну.

Электрондук окутуу, аралыкта билим берүү технологиясы колдонгон учурда атайын жабдылган жайларды алардын виртуалдык аналогдору менен алмаштырууга жол берилет, ал окуучуларга кесиптик ишмердүүлүктө каралган билим менен тажырыйбаны өздөштүрүүгө мүмкүнчүлүк берет.

Уюмда электрондук-китепканалык система (электрондук китепкана) пайдаланбаган учурда китепканалык фонду басма сөз басылмаларын менен жабдылууга тийиш, бул учурда окуу-методикалык комплекстерде көрсөтүлгөн негизги адабияттардын ар бир нускасынан 50 даана жана 100 окуучуга эсептегенде кошумча адабияттан кеминде 25 нускасы туура келүүгө тийиш.

Уюм лицензиялык программалык камсыздоонун зарыл болгон комплекти менен камсыз болууга тийиш (курамы дисциплиналардын окуу-методикалык комплекстеринде аныкталат жана жылына жаңыртылып турат).

Электрондук-китепканалык система (электрондук китепкана) жана электрондук маалыматтык-билим берүүчү система бакалавриат программасы боюнча окугандардын кеминде 25 пайызын бир мезгилде кирүүнү камсыз кылуусу керек.

Окуп жаткандар дистанциялык билим берүү технологияларына, анын ичинде электрондук окутууну колдонуу, заманбап кесиптик маалыматтар базасын жана маалыматтык сурап билүү системаларын колдонуу мүмкүнчүлүгүнө ээ болууга тийиш, анын курамы дисциплиналардын окуу-методикалык комплекстеринде аныкталат да, жыл сайын жаүыртылып турат.

Ден соолугу мүмүкүнчүлүгүчектелген адамдар алардын ден – соолугуна жараша ылайыкташкан формаларда басма сөз жана (же) электрондук билим берүүчү ресурстары менен камсыз болууга тийиш.

5.3.3. Окуу процессин материалдык-техникалык камсыздоо.

Бакалаврларды даярдоонун негизги билим берүү программасын (НББП) ишке ашырууга мүмкүндүк берген зарыл материалдык-техникалык касыздоонун тизмеги:

* Бакалавлардын программасын ишке ашыруудагы жалпы системалык талаптар:
* Билим берүүчү уюм азыр күчүндө турган өрткө каршы жана санитардык-эпидемиялогиялык эрежелер менен нормаларга шайкеш келүүчү жана окуу планында каралган дисциплиналык жана дисциплиналар арлык даярдоонун, окучуулардын практикалык жана илимий-изилдөөчүлүк иштеринин бардык түрлөрүн өткөрүүнү камсыз кылуучу материалдык – техникалык базага ээ болууга тийиш.
* Илимий китепкана (электрондук китепкана) атайын адабияттарынын тийиштүү көлөмү менен камсыз болушу керек.
* Окуу залы (ПОК жана окугандарга) жетиштүү отуруп иштөөчү орундуктар менен камсыз болушу керек.
* Билим берүүчү уюм студенттерди спорт жана дене тарбия менен машыгуу үчүн спорт аянчалары, залдар, стадиондор менен камсыз кылуусу керек.
* Билим берүүчү уюмунда коомдук иш чараларды, чогулуштарды уюштуруу жана өткөрүү үчүн атайын жабдылган жыйындыр залы болушу керек. Нормативдик актыларга дал келген тамактануу пунктарын (ашкана) жана медициналык пункту уюштуруусу керек.

Атайын окуу жайлары лекция түрүндөгү сабактарды, семинарлар, курстук долборлоо (курстук иштерди аткаруу), топтук жана жеке консультацияларды өткөрүү, күнүмдүк көзөмөлдөө жана ортоаралык аттестацияны өткөрүү, ошондой эле өз алдынча иштөө үчүн жайлар жана окуу жабдууларын профилактикалык тейлөө жайлары дегенди түшүндүрөт.

Атайын жайлар атайын эмеректер жана окутуунун техникалык каражаттары менен жабдылууга, чоң аудиторияга окуу маалыматтарын көрсөтүүгө ылайыкташууга тийииш.

Лекция түрүндөгү сабактарды өткөрүү үчүн демонстрациялоочу жабдуулардын жана окуу-көрсөтмө куралдарынын жыйындысысунуш кылынат, алар негизги билим берүүчү программаларга (НББП) ылайыктуу тематикалык иллюстрацияларды, окуу-методикалык комплекстерди камсыз кылышат.

Бакалавриат программасын ишке ашыруу үчүн керектүү материалдык-техникалык камсыздоо тизмеги төмөнкүлөрдү өзүнө камтыйт:

* Гидробиологиялык изилдөөлөр, сууну гидрохимиялык жана бактериологиялык анализдөө лабораториясы;
* Аквакультуранын объектилерин жана суу биоресурстарды кайра өндүрүү технологиясы лабораториясы;
* Балык ооруларын изилдөө жана алдын алуу лабораториясы;
* Товардык азыктын сапатын аныктоо жана сертификациялоо боюнча лаборатория;
* Окуу технологиялык, өндүрүштүк практикаларды, илимий жана эксперименталдык изилдөөлөрдү жүргүзүү үчүн атайын жабдылган жасалма көлмөлөр, татаалдык деңгээлине ылайык атайын лабораториялык жабдуулар менен жабдылган балыктын түрлөрүнө ылайык көлмөлөр.

Материалдык – техникалык жана окутуу – методикалык камсыздоонун конкреттүү талаптары негизки билим берүүчү программаларда (НББП) аныкталат.

Окуучулардын өз алдынча иштөөсү үчүн жайлар “Интернет” тармагына кошуу мүмкүнчүлүгү бар компьютердик техникасы менен жабдылууга жана уюмдун электрондук маалыматтык билим берүүчү чөйрөсүнө кирүүнү камсыз кылуусу керек.

**5.3.4. Бүтүрүүчүлөрдүн даярдыгынын сапатын баалоо.**

Негизги билим берүү программасын өздөштүрүүнүн сапатын баалоо жетишүүнү учурдагы көзөмөлдөөнү, студенттердин ара сынактарын жана бүтүрүүчүлөрдүн жыйынтыктоочу мамлекеттик сынагын камтууга тийиш.

Ар бир дисциплина боюнча учурдагы жана ара сынактарын көзөмөлдөөнүн формалары жана процедуралары жождор тарабынан өз алдынча иштелип чыгат жана окуучуларгак окутуунун биринчи айында маалымдалат.

Студенттердин жеке жетишкендиктеринин НББПнын этаптык талаптарына (жетишүүнү учурдагы көзөмөлдөө, студенттердин ара сынактары) ылайык келүүсүн аттестациялоо үчүн типтүү тапшырмаларды, тесттерди, жана студенттердин билимин, кабыл алган компетенцияларынын деңгээлин баалоого мүмкүндүк берүүчү көзөмөлдөө методдорун камтыган баалоо каражаттарынын фонду иштелип чыгат. Баалоо фондунун каражаттары жож тарабынан иштелип чыгарылат жана бекитилет.

Жождор окуучулардын учурдагы сабакка жетишүүсү жана ара сынактарынын программалары келечектеги алардын кесиптик ишмердигине максималдуу жакындатуу шартын камсыздоого тийиш – ал үчүн конкреттүү дисциплинаны берген окутуучудан сырткары сырттан эксперт катары жумуш берүүчүлөрдү, башка окшош дисциплиналарды окуткан окутуучуларды активдүү тартуу керек.

Окуучуларга жалпы окуу процессинин мазмунун, уюштуруусун жана сапатын жана ошондой эле кээ бир окутуучулардын ишин баалоого шарт түзүшү керек.

Жыйынтыктоочу мамлекеттик аттестациялоо Мамлекеттик аттестациялык сынактарды тапшырууну же квалификациялык бүтүрүү ишин коргоону камтыйт. Квалификациялык бүтүрүү ишинин мазмунуна, көлөмүнө жана структурасына коюлуучу талаптар жож тарабынан аныкталат.

**Ушул 610800 - «Балык уулоочулук жана аквакультура»** багытындагы стандарт айыл чарба тармагындагы билим берүү боюнча базалык жогорку окуу жайы К.И. Скрябин атындагыКыргыз улуттук агрардык университетинин окуу-методикалык бирикмеси тарабынан иштелип чыккан.

Окуу – методикалык бирикменин төрагасы,

в.и.д., профессор А.Ш.Иргашев

Түзүүчүлөр:

КУАУнун айыл чарба азыктарын өндүрүү,

кайра иштетүү технологиясы

факультетинин деканы, а.ч.и.д. , профессор С.М.Деркенбаев

Академик М.Н.Лущихин атындагы мал чарба

азыктарын өндүрүү технологиясы

кафедрасынын башчысы,а.ч.и.к. доцент И.Ж.Алыкеев

Академик М.Н.Лущихин атындагы мал чарба

азыктарын өндүрүү технологиясы

кафедрасынын профессору,а.ч.д.профессор А.С.Ажибеков

Академик М.Н.Лущихин атындагы мал чарба

азыктарын өндүрүү технологиясы

кафедрасынын ага окутуучусу Ж.А.Кожогулов

”Аквасервис” ААКнын директору В.Р. Досаев

КР АЧТӨММнин балык чарба

департаментинин директору Э.Б. Ниязов